
Rhan B (i) 
Mae fy meicro-wers a’r cynllun gwaith yn canolbwyntio ar ‘Gyflwyniad i Grefydd’ wedi’u hanelu at ddosbarth blwyddyn 7, gallu cymysg. Ffocws fy nghynllun gwers oedd cyflwyno crefyddau mawr y byd i flwyddyn 7, ac yna canolbwyntio ar ddwy grefydd, Cristnogaeth a Bwdhaeth, er mwyn gallu cyflwyno tasg estynedig yn cymharu credoau ac arferion y ddwy. Rhoddaf bwyslais ar y 3 sgil canolog yn ôl y Fframwaith Enghreifftiol Cenedlaethol sef, ymgysylltu, archwilio a mynegi barn ar gredoau ac arferion crefyddau’r byd, yn ogystal â chynnwys gofynion llythrennedd, rhifedd a chymhwysedd digidol, Cwricwlwm Cymreig ac ADCDF yn ôl Llywodraeth Cymru (Llywodraeth Cymru, 2007; 2012; 2012; 2003; 2008). Mae pob gwers yn datblygu o leiaf un elfen o un o’r fframweithiau, a dangosais hyn yn glir o fewn y cynllun gwaith sydd ar gael ar OneDrive. Mae rhan fwyaf o’r gwersi yn wersi lle mae’r dysgu dan arweiniad y dysgwyr eu hun, yn hytrach na chael eu haddysgu gan yr athrawes bob tro, ac esboniaf y rhesymau dros hyn yn ystod y traethawd.  

Ar gyfer fy meicro-wers a’r cynllun gwaith, penderfynaf ddilyn theorïau lluniadaeth a lluniadaeth gymdeithasol er mwyn ceisio creu awyrgylch positif a llwyddiannus i ddysgu ffynnu ynddo. Penderfynais ar y theorïau yma oherwydd, yn ôl nifer, gan gynnwys Llywodraeth Cymru (2010), mae dysgwyr yn cymryd rhan fwy gweithredol pan eu bod yn cymryd cyfrifoldeb o’u dysgu eu hun, megis o fewn gweithgareddau grŵp, ac felly yn effeithio yn gadarnhaol ar eu haddysg yn y pendraw (Llywodraeth Cymru, 2010). I gryfhau hyn, mae ymchwil gan Vygotsky wedi canfod bod dysgwyr yn gwneud yn well o fewn tasgau pan eu bod nhw’n cael gweithio ar y cyd gyda chyfoedion neu hyd yn oed oedolyn. Dangosir hyn yr angen i ddatblygu iaith y dysgwyr wrth weithio gydag eraill, ac felly yn allweddol i ddysgu a datblygu dysgwyr (Llywodraeth Cymru, 2010). O fewn fy nghynllun gwaith, defnyddiais  yr arddull yma yn y ffurf ‘meddwl, paru, rhannu’ sawl tro, lle rhoddaf y cyfle iddynt ddatblygu yn unigol yn gyntaf ac yna ymestyn eu dealltwriaeth fesul pâr ac yna grŵp; lle rhoddaf y cyfle iddyn nhw ryngweithio er mwyn datblygu sgiliau penodol (Geen, 2005). Mae ystadegau gan Lywodraeth Cymru yn datgan bod 80% o ddysgwyr yn dysgu gorau wrth eu cyfoedion, a thrwy hynny, mae gwaith grŵp yn sicrhau bod pob un dysgwr yn cael mynediad llawn i addysg y dosbarth (Llywodraeth Cymru, 2010).

Mae gwaith grŵp yn rhan ganolog o fy nghynllun gwaith a’r meicro-wers er mwyn hybu dysgu o fewn y dosbarth. Cefnogir y syniad yma gan Vygotsky (1978) wrth iddo ddatgan bod yr elfen o gydweithio gyda chyfoedion yn medru lleihau’r Parth Datblygiad Procsimol (PDP) yn y dyfodol. Mae’r defnydd o gyfathrebu, naill ai gan gyfoedion neu’r athro ei hun, yn medru datblygu sgiliau canolog y dysgwyr a galluogi iddyn nhw dyfu yn academaidd. Mae defnyddio strategaethau cyfathrebu fel cymorth i gwblhau tasgau nad ydynt yn deall ac yn gweld yn rhwystredig yn arf dosbarth llwyddiannus dros ben (Capel et al, 2013). Enghraifft o’r ffordd rwyf wedi gweithredu ar hyn yw’r dasg diagram venn yn ystod fy meicro-wers, sef gwers cymharu credoau ac arferion dwy grefydd. Roedd y dasg wedi dechrau yn unigol wrth iddyn nhw gofnodi gwybodaeth roedden nhw’n gwybod am y ddwy grefydd, ac yna yn datblygu i waith grŵp lle gallan nhw rannu syniadau a datblygu gwybodaeth am y ddwy grefydd. Roedden nhw wedi cofnodi’r wybodaeth mewn 2 pen lliw gwahanol – 1 i ddangos beth roedden nhw’n gwybod yn barod ac 1 i ddangos y wybodaeth newydd y dysgon nhw gan eu cyfoedion, sydd yn dangos cynnydd yn y dysgu yn amlwg gan gymorth eraill. Mae’r sgiliau sydd yn cael eu datblygu yma – llythrennedd, rhifedd a phynciol – yn deillio o ganllawiau gan Lywodraeth Cymru (2012; 2007). Yma, mae dysgwyr yn datblygu sgiliau ffenomenolegol a dulliau dehongli sydd yn cwympo yn y categori sgiliau meddyliol a’r moesol wrth gymharu credoau ac arferion Cristnogaeth a Bwdhaeth yn weledol ar ffurf diagram venn (Llywodraeth Cymru, 2007).  Mae Addysg Grefyddol yn bwnc lle mae yna lawer o gyfleoedd i ddatblygu llythrennedd fel rhan annatod o’r wers – ac roedd y wers yma yn enghraifft glir o hyn. Datblygwyd sgiliau ysgrifenedig (e.e. 7.WM3 a 7.WS2) a llafar (e.e. 7.OC1 a 7.OC2) fel rhan ganolog o’r wers, oherwydd y defnydd o waith grŵp fel canolbwynt y wers. Yn y wers yma hefyd, datblygwyd sgiliau rhifedd trwy ddefnyddio’r diagram venn a oedd yn addas iawn fel ffordd ddeniadol o gymharu gwybodaeth. Nid yw rhifedd bob tro yn addas o fewn Addysg Grefyddol, ond yma, roedd y defnydd o rifedd wedi hyrwyddo’r dysgu’n hytrach na’i rhwystro (Llywodraeth Cymru, 2012).

Roedd Bruner (1983) hefyd wedi trafod pwysigrwydd gwaith grŵp yn y dosbarth. Pwysleisir yr angen am sgaffaldio yn y dosbarth er mwyn fod o gymorth i’r rhai llai abl a herio ac ymestyn y  rhai mwy abl a thalentog yn hytrach nag ei rhwystro. Dylai’r sgaffaldio herio pob un o fewn y dosbarth ar y lefel maen nhw’n gallu ymdopi gyda. Dadleua bod y dysgu ar ei orau pan fod y dysgwyr yn ymarferol yn eu dysgu; lle mae ganddyn nhw’r rheolaeth dros ddethol a dewis y wybodaeth berthnasol a dod i gasgliadau personol gan ddefnyddio strwythur gwybodus i’w wneud (Capel et al, 2013). Mae’r syniad yma yn weladwy yn fy nghynllun gwers, yn benodol gwers 4. Mae sgaffaldio amlwg yn y wers wrth iddyn nhw gwblhau tasg ‘Ffeil Ffeithiau’ gan ddefnyddio dulliau gwahanol i ymchwilio am gredoau ac arferion Bwdhaeth. Byddai dysgwyr gallu gwahanol yn defnyddio dulliau gwahanol megis ipad/chromebooks, llyfr testun neu daflenni gwaith er mwyn canfod y wybodaeth. Mae hyn hefyd yn ddatblygiad o’r wers cyn, lle fyddaf wedi gwneud gweithgaredd carosel lle byddai’r wybodaeth i gyd wedi bod ar gael iddyn nhw fesul taflenni gwybodaeth. Mae Vygotsky (1978) yn cefnogi’r defnydd o sgaffaldio fel ffordd o sicrhau datblygiad academaidd y dysgwyr, ac mae’n mynd ymhellach wrth annog athrawon i ddefnyddio sgaffaldio ar ddechrau’r broses dysgu ac addysgu, a’i leihau wrth i’r dysgwyr datblygu (Zakaria et al, 2016); yn union fel y gwnes i yn ystod y cynllun gwaith rhwng gwersi 3 a 4. 

Mae Donaldson (2015) yn trawsnewid addysg yma yng Nghymru ar hyn o bryd gan newid pwyslais addysg fel yr ydym yn ei wybod. Mae Donaldson yn ceisio creu cwricwlwm cynhwysol, sydd yn creu dysgwyr uchelgeisiol, galluog, sydd yn barod i ddysgu trwy gydol eu bywydau; dysgwyr creadigol, medrus, moesegol; a dysgwyr sydd yn iach, hyderus ac yn barod i fwynhau bywyd ar ôl yr ysgol (Donaldson, 2015). Mae’n gwneud hyn trwy greu meysydd dysgu a phrofiad sydd yn rhoi’r pwyslais ar sgiliau traws-cwricwlaidd (Donaldson, 2015; Llywodraeth Cymru, 2012; 2012). Mae Donaldson hefyd yn rhoi pwyslais mawr ar ddysgu cydweithredol gan y dysgwyr yn y dosbarth, yn union fel yr uchod. Mae Donaldson yn galw am yr angen i arbrofi gyda thasgau amrywiol a heriol, sydd yn rhoi’r cyfle i ddysgwyr i weithio ar y cyd er mwyn datblygu yn academaidd (Donaldson, 2015). Mae’r defnydd o gydweithio yn amlwg yn datblygu sgiliau cyfathrebu a chydweithio, a thrwy hynny yn rhoi’r cyfle i bob aelod i gyfrannu i’r dasg – pe bai’r gwaith grŵp yn cael eu cynnal yn gywir! Yn ogystal, mae defnyddio gwaith grŵp yn ffordd syml a ddidrafferth o roi’r cyfle i’r athro/awes i fod o gymorth i unigolion llai abl, wrth i’r rhai mwy abl a thalentog weithio yn annibynnol yn eu grwpiau – rhoddir y cyfle i’r rhai llai abl derbyn cymorth angenrheidiol (Donaldson, 2015; Geen, 2005; Griffith & Burns, 2012).

O ganlyniad i waith Bruner (1983), Vygotsky (1978) a Donaldson (2015) dengys pam y gwnes i ddefnyddio sgaffaldio a gwaith grŵp yn ganolog yn ystod fy nghynllun gwaith a’r meicro-wers er mwyn hyrwyddo dysgu’r dysgwyr. Roedd y mewnbwn gan yr athrawes yn finimol, oherwydd yn ôl Griffith a Burns (2012) mae’r dysgu ar ei orau yn y ratio 30:70, gyda dim ond 30% o’r wers yn cael eu harwain gan yr athrawes ei hun. Pe bai’r athrawes yn arwain am fwy na hynny, nad oes cyfle gan y dysgwyr i weithio yn annibynnol am gyfnod pwrpasol, ac felly, byddai’r athrawes yn rhwystro’r dysgu yn hytrach na’i hyrwyddo (Griffith & Burns, 2012; Donaldson, 2015). O ganlyniad i hyn, mae fy nghynllun gwaith a’r meicro-wers yn llawn gweithgareddau sydd yn cael eu harwain gan y dysgwyr eu hun.

Rhan B (ii) 
Ar ôl dechrau PAP 1 a chael fy mhrofiadau gyntaf o addysgu o fewn ysgol, credaf y byddaf yn parhau i ddefnyddio theorïau lluniadaeth a lluniadaeth gymdeithasol o fewn fy ngwersi oherwydd mae ymchwil helaeth wedi cael ei wneud gan nifer o ysgolheigion megis Bruner (1966), Piaget (1957) a Vygotsky (1978) ar ei lwyddiant, a gwelaf fod manteision i’w ddefnyddio o fewn y dosbarth. Mae’r ysgolheigion yma yn dadlau bod dysgwyr yn dysgu orau wrth ryngweithio a thrafod, ac felly mae sgaffaldio, gwaith grŵp, gwaith annibynnol a thrafodaethau yn hybu dysgu o fewn y dosbarth (Bates, 2016; Donaldson, 2015; Llywodraeth Cymru, 2010; Zakarai et al, 2016; Geen, 2005). Bwriadaf drafod rhai o’r dulliau yma yn ystod weddill y traethawd. Fodd bynnag, mae hefyd yna le ar gyfer defnyddio theori ymddygiadaeth o fewn y dosbarth hefyd. Mae ymddygiadaeth yn cyfeirio at ymagwedd seicolegol sydd yn pwysleisio dulliau ymchwilio goddrychol a gwyddonol, trwy ddefnyddio ymddygiad symbyliad-ymateb yn unig, sydd yn cael ei ddatblygu trwy ryngweithio gyda’r amgylchedd o amgylch (Mcleod, 2017). Mae ysgolheigion megis Skinner (1953) a Watson (1919) yn dadlau bod modd ddefnyddio’r theori ymddygiadaeth er mwyn rheoli ymddygiad y dysgwyr o fewn y dosbarth trwy ddefnyddio atgyfnerthiad cadarnhaol a negyddol er mwyn cael yr ymddygiad rydych yn disgwyl o fewn y dosbarth. Ond, maent yn rhoi fwy o bwyslais ar atgyfnerthiad cadarnhaol fel dull mwy effeithiol hir dymor wrth iddo godi hyder y dysgwyr trwy ganmoliaeth (Bates, 2016). Rhaid sylweddoli, fodd bynnag, ar ddyddiadau’r theorïau ymddygiadol (1919 a 1953), ac mae’n rhaid i ni ystyried pa mor bell mae addysg wedi datblygu ers ni. Credaf felly, bod agweddau lluniadaeth a lluniadaeth gymdeithasol yn fwy perthnasol i addysg ni heddiw, ac felly bwriadaf geisio’i ddefnyddio yn aml iawn tra ar PAP 1.

Roedd yr adborth gan y tiwtor a’r cyd-fyfyriwr yn bositif ar y cyfan. Roedd fy mherthynas gyda’r cyd-fyfyrwyr a fy mhresenoldeb o amgylch y dosbarth yn gadarnhaol, rhywbeth rwyf wedi bod yn gweithio i sicrhau sydd yn parhau ar PAP 1 er mwyn bwrw safonau SAC S1.2 a S1.3. Mae hyn yn ymddangos i fod yn gweithio wrth i’r dysgwyr yn yr ysgol fy mharchu ar hyd yr ysgol, nid yn unig o fewn y dosbarth, a’u bod yn barod i wrando a siarad â mi yn barchus a chwrtais tu fewn a thu allan i’r ystafell ddosbarth (Llywodraeth Cymru, 2009). Er roedd fy rheolaeth ddosbarth yn ystod y meicro-wers yn foddhaol dros ben, ers bod ar PAP 1, nad yw hynny yn wir ar hyn o bryd. Targed sydd gennyf felly yw cryfhau fy rheolaeth ddosbarth a bod yn fwy cadarn gyda dysgwyr, yn enwedig o flwyddyn 9 – 11, sef safon SAC S3.3.1 (Llywodraeth Cymru, 2009). Rheolaeth ddosbarth yw’r dulliau mae athrawon yn defnyddio er mwyn creu awyrgylch ddiogel a pharchus i ddysgu ac addysgu i lwyddo ynddo, ac yn cael eu hatgyfnerthu trwy ganmoliaethau positif er mwyn gwaredu ymddygiad negyddol o fewn y dosbarth (Geen, 2005; Waterhouse, 1990; Bates, 2016). Rhaid i’r athro/awes fod yn ffigwr awdurdodol, gan osod safonau ymddygiad clir wrth gychwyn megis tawelwch tra’i fod yn esbonio neu wrth roi cyfarwyddiadau. Er mwyn sicrhau hynny, rhaid i mi roi cynllun eistedd mewn lle ar gyfer fy nosbarthiadau i gyd, rhoi rheolau sylfaenol iddyn nhw a dilyn polisi’r ysgol yn ôl ymddygiad – mae’r targed yma wedi’i atodi yn y cynllun gweithredu ar ddiwedd y traethawd (Bates, 2016; Geen, 2005; Waterhouse, 1990). Yn ychwanegol at hyn, mae OFSTED wedi gwneud ymchwiliad i bwysigrwydd rheolaeth ddosbarth, a chanfyddir bod rheolaeth ddosbarth yn gweithio ar ei orau pan fod gan y dysgwyr y cyfle i roi mewnbwn i reolau’r dosbarth – gan ddod yn ôl at bwynt Donaldson bod y dysgu ar ei orau pan fod y dysgwyr yn cymryd rôl flaenllaw yn y broses (Geen, 2005; Donaldson, 2015). 

Yn ychwanegol, roedd y gwahaniaethu y gwnes i ar gyfer y dechreuad (croeseiriau) wedi derbyn clod mawr, oherwydd roedd y gwahaniaethu mor gynnil nad oedd y dysgwyr eraill wedi’u sylweddoli ei fod yno yn gyfan gwbl. Gwnaeth hyn sicrhau bod pob dysgwr yn y dosbarth yn teimlo’n gyfartal, a bod y cymorth ddim yn rhy amlwg er mwyn osgoi iddynt gael eu targedu. Mae nifer o ysgolheigion wedi gwneud ymchwil i mewn i anghenion y dysgwyr yn y dosbarth, a daw hwy i’r casgliad bod pob un dysgwr yn unigryw, ac felly ni ddylid darparu addysg unffurfiol o fewn y dosbarth (Capel et al, 2013; Paiget, 1957). Cefnogir hyn gan Titchmarsh (2013) wrth iddi ddatgan bod gwahaniaethu yn ddull hynod o effeithiol, pan gaiff ei ddefnyddio mewn modd sensitif ac yn bwyllog o fewn y dosbarth. Ond mae’n mynd ymlaen i esbonio bod gwahaniaethu ar ei orau pan gaiff ei blethu i mewn i wersi gyda disgwyliadau uchel, tasgau amrywiol a digon o her ar gyfer pob un dysgwr yn y dosbarth (Capel et al, 2013). Yn ystod PAP, rhaid i mi sicrhau fy mod yn parhau i ddefnyddio gwahaniaethu effeithiol, er bod y dosbarthiadau wedi’u setio o flwyddyn 7, i sicrhau mynediad i bawb i bob gwers.

Er dweud hyn, pe bawn i’n gwneud y meicro-wers unwaith eto, ac ar gyfer addysgu'r dyfodol, byddaf yn gwneud fwy o ddefnydd o ddulliau Asesu ar Gyfer Dysgu (AaGD) o fewn y dosbarth. Asesu ar gyfer dysgu yw’r broses o ymchwilio a dehongli tystiolaeth sydd yn cael ei ddefnyddio gan athrawon a phlant er mwyn canfod beth mae’r plant yn gwybod, beth sydd rhaid iddyn nhw ddysgu, a sut i gyrraedd y nod a’r amcan hynny (Black & Wiliam, 1998; Hewitt, 2008). Mae dulliau AaGD yn rhoi’r potensial i ddysgwyr i godi safonau addysg hwy ac yn ddulliau digon rhwydd i’w leoli yn ganolog yn y dosbarth (Faulty & Savage, 2010; Llywodraeth Cymru 2010; Donaldson, 2015). Rhaid datgan bod nifer helaeth o athrawon yn gweld hi’n anodd lleoli dulliau AaGD o fewn eu gwersi, ac yn gweld y broses yn rhwystr addysgiadol yn hytrach nag arf i’w wella, ac felly mae’r ffaith bod angen i mi wella’r defnydd ddim yn rhywbeth unigryw i mi yn bersonol, ond yn darged ar gyfer lawer o athrawon ac ysgolion ledled y wlad (Black & Wiliam, 1998; Hewitt, 2008). Fodd bynnag, mae’r amrywiaeth eang o ddulliau AaGD sydd ar gael yn rhai sydd yn gallu cymryd rhan ganolog o wersi, megis gosod targedau, asesu cyfoedion, gridiau GED, tair seren a dymuniad a.y.y.b. Mae’r dulliau sydd ar gael yn rhoi adborth yn syth i ddysgwyr am eu cynnydd / dealltwriaeth ac yn dangos iddyn nhw sut i wella ar gyfer y dyfodol yn syth. Golygir hyn bod y dysgwyr yn medru cymryd fwy o gyfrifoldeb dros addysg eu hun o fewn y dosbarth, ac yn datblygu nifer o sgiliau bywyd yn y broses (Llywodraeth Cymru, 2010; Donaldson, 2015). 

Mae’r defnydd o ddulliau AaGD, yn benodol, adborth effeithiol, yn cael ei gefnogi yn frwd gan Dweck (2012) sydd yn hyrwyddo’r syniad o ddatblygu meddylfryd twf ym mhob un o’n dysgwyr. (Dweck, 2012). Ffocws y theori yw galluogi i blant newid a thyfu eu deallusrwydd trwy waith caled, dyfalbarhad, ymarfer, ymdrech a strategaethau; yn debyg i bwrpas a nod AaGD. Yma, mae Dweck yn ceisio lleihau ar ganmoliaeth ar gyfer y canlyniadau, ond yn hytrach, adeiladu hyder yn y broses o addysgu, megis canmol ymdrech a strategaeth; yn union fel y mae Donaldson bellach yn pwysleisio, ac yn ganolog i AaGD (Dweck, 2012; Donaldson, 2015; Black & Wiliam, 1998; Hewitt, 2008). Yn wrthgyferbyniol i hyn, mae Hattie (2008), yn dadlau bod canmol unigolyn am waith neu am yr ymdrech rhoddwyd yn gwneud dim gwahaniaeth neu effaith negyddol ar addysg y plant, ac mae’n codi’r cwestiwn, oes yna bwrpas am ganmoliaeth yn y dosbarth? (Hattie, 2008). Yn ogystal, yn ôl adroddiad OECD o 2016, er bod y meddylfryd yma yn apelgar iawn, mae dros 80% o athrawon sydd yn ei weithredu wedi methu i wneud newidiadau effeithiol i’w ddefnyddio o fewn y dosbarth; naill ai wrth wneud yn anghywir, neu wrth hybu meddylfryd twf ffug (OECD, 2017). Fodd bynnag, mae yna bwyslais mawr yn ysgolion ledled y wlad heddiw yn hyrwyddo datblygu meddylfryd twf er mwyn gwneud ein dysgwyr yn fwy adlamol ar gyfer y dyfodol, ac felly er bod Hattie a’r OECD wedi canfod gwendidau gyda’r theori, credaf fod dal yna le ar eu cyfer o fewn ein cwricwlwm a’r dosbarth.

Un dull AaGD penodol sydd angen i mi ddatblygu yw cwestiynu. Mae gen i dueddiad o or-ddefnyddio cwestiynau caeedig yn ystod gwersi, ond nad yw hynny yn rhywbeth sydd yn unigryw i mi: mae nifer o athrawon yn gweld hi’n anodd lleoli cwestiynau agored o fewn eu gwersi (Fautley & Savage, 2010). Mae cwestiynu yn ddull canolog wrth ddatblygu meddwl ac asesu ar gyfer dysgu yn y dosbarth, ac yn ffordd syml o ddyfnhau dealltwriaeth y dosbarth cyfan (Allison et al, 2015; Black & Wiliam, 1998; Fautley & Savage, 2010). Wrth gwestiynu, fel athro/awes rydych yn sicrhau tyfiant academaidd o fewn eich dosbarth, a thrwy hynny gwthio nhw i feddwl ymhellach; Gwell y cwestiynau, gwell fydd y dysgwyr yn dysgu o fewn y wers (Allison et al, 2015). Mae’n hysbys bod Tacsonomi Bloom yn cael ei ddefnyddio yn frwd gan athrawon ledled y wlad er mwyn hyrwyddo defnydd o gwestiynu effeithiol yn y dosbarth. Caiff eu harddangos fel pyramid hierarchaidd, ond mewn gwirionedd, nad yw’r cwestiynau top yn unig i’r mwy abl a thalentog, ond yn hytrach rhaid i athrawon defnyddio’r theori er mwyn gwella dealltwriaeth holl ddysgwyr am y pwnc dan sylw (Llywodraeth Cymru, 2010). Yn ystod PAP, mae’n rhaid i mi wella’r defnydd o’r theori yma er mwyn sicrhau bod y dysgwyr yn datblygu yn y modd fwyaf effeithiol oherwydd mae cwestiynu yn un o’r ffyrdd fwyaf effeithiol o ddatblygu a gwirio dealltwriaeth y dysgwyr yn ystod y wers (Llywodraeth Cymru, 2010). Mae’r defnydd o gwestiynu hefyd yn codi unrhyw broblemau dealltwriaeth sydd gan y dysgwyr, ac yn rhoi’r cyfle i’r athrawes i ailfeddwl am sut i addysgu’r pwnc, ac yn galluogi’r athro/awes i gywiro unrhyw gamsyniadau a chamddealltwriaeth o’r pwnc dan sylw (Geen, 2005).

Un targed sydd gennyf yw’r angen i sicrhau bod fy nghwestiynau yn agored yn hytrach na chaeedig er mwyn herio’r dysgwyr yn eu hymatebion yn hytrach nag adalw gwybodaeth neu ateb yn fyr. Er mwyn gwneud hyn, byddai defnyddio Tacsonomi Bloom yn ddull effeithiol dros ben o fwrw’r targed yma, wrth arwain mi i ofyn cwestiynau sydd yn gorfodi dysgwyr i adlewyrchu ar y pwnc dan sylw, yn ogystal â thrafod eu hymatebion (Allison et al, 2015; Geen, 2005). Fodd bynnag, nad yw cwestiynau caeedig yn ddiwerth o fewn y dosbarth. Mae angen dealltwriaeth sylfaenol ar y dysgwyr, sef ymateb i gwestiynau caeedig, cyn iddynt allu ymateb i gwestiynau mwy cymhleth, sef cwestiynau agored. Er mwyn sicrhau bod elfen o’r ddau fath o gwestiynu yn rhan annatod o’r wers yw trwy ddechrau gyda chwestiynau caeedig i wirio dealltwriaeth ac yna ymhelaethu ymhellach gan ddefnyddio cwestiynau agored i ddyfnhau ar eu dealltwriaeth (Allison et al, 2015; Fautley & Savage, 2010).

Ar ôl ymchwilio i theorïau addysgu megis lluniadaeth, lluniadaeth gymdeithasol ac ymddygiadol ac adlewyrchu ar fy meicro-wers a’r cynllun gwaith byddaf yn parhau i ddefnyddio’r theorïau – yn bennaf, lluniadaeth a lluniadaeth gymdeithasol – er mwyn tanseilio fy ngwersi ar PAP.  Roedd y profiad o addysgu meicro-wers wedi bod o fudd i mi wrth ystyried y targedau a sylwadau cadarnhaol y daeth ohoni rydw i wedi parhau i dargedu / gweithredu yn ystod PAP 1. Byddai hwn yn sicrhau fy mod i’n bwrw safonau SAC, yn ogystal â bod o gymorth wrth weithredu ar fy nhargedau; trafodaf fy nhargedau o fewn y cynllun gweithredu sydd wedi atodai ar y diwedd. Byddaf yn parhau i ddefnyddio llenyddiaeth academaidd i danseilio fy mhrofiad addysgu er mwyn sicrhau fy mod yn llwyddo i ddod yn athrawes brofiadol, gadarnhaol a llwyddiannus yn y dyfodol.

Appendix:
Cynllun Gweithredu – Amcanion a Rhaglen ar gyfer y Tymor
Enw: Rachel Jefferies		Pwnc: Addysg Grefyddol 		Dyddiad: 25/11/18

	AMCANION
(wedi’u cysylltu â Safonau SAC lle bo’n briodol)
	CAMAU I’W CYMRYD
	MEINI PRAWF LLWYDDIANT

	DYDDIAD TARGED


	Gwella fy rheolaeth ddosbarth (S3.3.1) wrth ddefnyddio amrywiaeth o dasgau (S3.1.3) yn ystod y gwersi i leihau ar aflonyddwch lefel isel.

	· Datblygu gwell ddealltwriaeth o bolisi ymddygiad yr ysgol er mwyn sicrhau fy mod yn cadw at ganllawiau’r polisi yn ystod fy ngwersi.
· Datblygu tasgau amrywiol er mwyn ennyn diddordeb y dysgwyr yn syth – sicrhau bod dechreuad cryf gennyf i setlo’r dysgwyr yn syth pan eu bod yn dod i mewn i fy ngwers.
· Arsylwi athrawon eraill yr ysgol er mwyn gweld rheolaeth dosbarth nhw er mwyn gallu addasu i siwtio fi yn bersonol.
	· Gwella’r berthynas athro-disgybl er mwyn ennyn parch y dysgwyr i beidio camymddwyn yn y dosbarth
· Bod y tasgau yn amrywio o ran beth ydyn nhw a beth yw’r gofynion e.e gwaith grŵp, gwaith ysgrifenedig, gwaith darllen, trafod ayyb.
· Bod y dysgwyr felly yn cydweithredu yn y wers ac yn ymateb yn gywir i gyfarwyddiadau ac yn gwrando arnaf i
	Diwedd PAP 1

	Gwella fy nefnydd o gwestiynu yn ystod y wers er mwyn sicrhau bod y dysgwyr yn cael y cyfle gorau i ddatblygu yn academaidd – fwy o ddefnydd o gwestiynau agored er mwyn ymhelaethu ymhellach ar eu dealltwriaeth o’r pwnc (S3.2.2).
	· Darllen llyfrau / erthyglau academaidd er mwyn deall sut i lunio cwestiynau effeithiol.
· Llunio amrywiaeth o gwestiynau caeedig ac agored i’w ddefnyddio yn ystod pob gwers – amrywiaeth o gwestiynau y gallaf alw arno yn rhwydd yn ystod pob gwers
· Gwella fy nealltwriaeth o Dacsonomi Bloom er mwyn sicrhau fy mod i’n deall y lefelau gwahanol sydd yn gysylltiedig gyda chwestiynu effeithiol yn y dosbarth
	· Dysgwyr yn cael y cyfle i ddatblygu ymatebion i amrywiaeth o gwestiynau – caeedig ac agored – er mwyn datblygu eu hymatebion ar lafar ac yn ysgrifenedig sydd yn cysylltu gyda Thacsonomi Bloom. 
	Diwedd PAP 1

	Amrywio ton llais er mwyn ennyn diddordeb y dysgwyr yn y pwnc (S1.3)
	· Ymarfer amrywio ton llais er mwyn gwella’r ffordd rydw i’n dangos emosiynau ar lafar.

	· Bod lefel fy llais, tôn ac eglurder iaith yn ddigonol fel bod pob dysgwr yn medru deall beth yr wyf yn gofyn / esbonio iddyn nhw i wneud yn ystod y wers. 
· Bod fy nhôn yn amrywio wrth ystyried y sefyllfa, e.e. yn blaen y dosbarth bod fy nhôn yn gadarn, glir, uchel a chywir, ond gyda phobl unigol, bod tôn fy llais yn isel ac yn syml i’w ddeall.
· [bookmark: _GoBack]Bod fy nhôn yn amrywio wrth leisio clod, rhoi cyfarwyddiadau a rhoi stŵr er mwyn i’r dysgwyr medru deall pan fy emosiynau i sefyllfaoedd penodol. Bydd hwn yn sicrhau gwell berthynas gyda’r dysgwyr, a bydd pob un yn medru deall beth yr wyf yn disgwyl iddyn nhw i’w wneud.
	
Diwedd PAP 1

	Gallu rhoi adborth ar lafar ac yn ysgrifenedig – cael y profiad o farcio ac asesu gwaith dysgwyr – y broses addysgu mewn cylch cyfan (S3.2.1, S3.2.2, S3.2.7)
	· Datblygu Meini Prawf Llwyddiant ar gyfer tasg asesu CA3 
· Marcio a chofnodi graddau gwaith dysgwyr a medru rhoi adborth clir yn ysgrifenedig ac ar lafar.
· Bod yn gyfrifol am farcio a chynllunio tasgau asesu blwyddyn 8 (Asesu crynodol).
· Darllen am strategaethau Asesu ar Gyfer Dysgu (AaGD) er mwyn datblygu dull personol o asesu ffurfiannol. 
	· Marcio yn gywir yn dilyn y cynllun marcio o fewn yr ysgol
· Adborth llafar ac ysgrifenedig dda yn cael eu rhoi i ddysgwyr er mwyn iddyn nhw wybod beth aeth yn dda a ble i wella am eu gwaith
· Dysgwyr yn gwneud cynnydd ar sail yr adborth – efallai ailddrafftio mewn pen gwyrdd er mwyn dangos y newidiadau yn y dasg asesu
· Defnyddio strategaethau AaGD yn naturiol o fewn fy ngwersi er mwyn sicrhau bod cynnydd yn digwydd yn ystod pob gwers – nid dim ond ar ddiwedd yr uned
· Bod y dysgwyr yn deall eu targedau trwy gydol yr uned a sut i’w wella cyn cyflwyno tasg asesu
	Diwedd PAP 1

